钦定古今图书集成/明伦汇编/闺媛典/第352卷 > 《江妃赋》宋·谢灵运
## 钦定古今图书集成/明伦汇编/闺媛典/第352卷 > 《江妃赋》宋·谢灵运

招魂定情，洛神清思。覃曩日之敷陈，尽古来之妍媚，
矧今日之逢迎，迈前世之灵异。姿非定容，服无常度；
两宜欢嚬，俱适华素。于时升月隐山，落日映屿，收霞
敛色，回飙拂渚。每驰情于晨暮，矧良遇之莫叙，投明
瑱以申赠，觊色授而魂与。沈分湘岸，延情苍阴，隔山
川之表里，判天地之浮沉。承嘉约于往昔，宁更贰于
在今。傥借访于交甫，知斯言之可谌。兰香未吐，红颜
若晖。留眄光溢，动袂芳菲。散云辔之络绎，按灵辎而
徘徊，建羽旌而逶迤，奏清管之依微。虑一别之长绝，
眇天末而永违。